पाएं अपने शहर की ताज़ा ख़बरें और फ्री ई-पेपरडाउनलोड करें
बात 28 अप्रैल की है। रात के 10:30 बज रहे थे। अचानक सोशल मीडिया के जरिए एक मैसेज वायरल हुआ कि टेंडर पाम हॉस्पिटल में ऑक्सीजन खत्म हो गई है। अस्पताल के संचालक ऑक्सीजन के लिए लाइन में लगे रहे और उधर करीब 100 मरीजों की सांसें अटकी रही। अस्पताल में अफरा-तफरी मच गई। अस्पताल के संचालक अफसरों को फोन करते रहे, लेकिन उन्हें कोई मदद नहीं मिली थी। इसी हॉस्पिटल में भर्ती लखनऊ के एक मरीज की बेटी नेहा सिंह का एक वीडियो सोशल मीडिया पर वायरल हो रहा है। जिसमें नेहा ने अस्पताल प्रशासन पर बेहद गंभीर आरोप लगाए। साथ ही योगी सरकार को भी ऑक्सीजन की कमी की दावा करने के लिए गिरफ्तार करने की चुनौती भी दी।
मैं यहीं खड़ी हूं, हिम्मत हो तो आकर अपना मुंह दिखाओ
नेहा सिंह ने कहा, दूसरे हॉस्पिटल में अपने पिता को शिफ्ट कराना चाह रही हूं तो मुझे यहां से निगेटिव रिपोर्ट चाहिए। इन लोगों (अस्पताल के डॉक्टर) को पता भी नहीं है कि मेरे पिता का टेस्ट हुआ है कि नहीं। इन लोगों ने मेरे पिता को कोविड वार्ड से बाहर निकाल दिया। मैं अस्पताल में 4 लाख 70 हजार रुपए जमा कर चुकी हूं। इन लोगों को पता नहीं है कि मेरे पिता का कौन सा टेस्ट हुआ है और कौन सा नहीं? इस अस्पताल में आज सुबह से दो बार ऑक्सीजन पूरी तरह से खत्म हो चुकी है।
अस्पताल में कई लोगों का ऑक्सीजन लेवल सिंगल डिजिट में 1 से 9 के बीच चल रहा है। मेरे पिता का ऑक्सीजन 6 है। इस अस्पताल में मरीजों को हाथ के जरिए इस्तेमाल किए जाने वाले पंप से ऑक्सीजन दी जा रही है। जिसके लिए 1 दिन का 40 हजार रुपए लिया जा रहा है।
आगे नेहा सिंह ने प्रदेश के मुख्यमंत्री योगी आदित्यनाथ को सीधी चुनौती देते हुए कहा कि उन्होंने (CM) ने एलान किया है कि ऑक्सीजन को लेकर अफवाह फैलाने वाले लोगों पर कार्रवाई की जाएगी। मैं यहां पर खड़ी हूं। मुझ पर कार्रवाई करके दिखाएं। मेरे पिता अस्पताल में ऊपर भर्ती हैं। सरकार के अधिकारी अपने घरों में बैठे हैं। अगर किसी में हिम्मत है तो यहां मेरे सामने आए। मैं यहां खड़ी हूं, मेरे पापा ऊपर भर्ती हैं। आओ दिखाओ, वो CM अपने घर पर बैठे हैं, हिम्मत हो तो अपना मुंह लेकर दिखाओ।
बता दें कि मुख्यमंत्री योगी आदित्यनाथ ने पिछले हफ्ते दावा किया था कि प्रदेश में न तो बेड की कमी और न ही ऑक्सीजन की। कुछ लोग राजनीति करने के लिए अफवाह फैला रहे हैं। ऐसे लोगों के खिलाफ कार्रवाई होगी।
पूर्व कैबिनेट मंत्री की बेटी का है हॉस्पिटल
राजधानी लखनऊ के शहीद पथ पर स्थित टेंडर पाम हॉस्पिटल पूर्व कैबिनेट मंत्री शिवपाल सिंह यादव की बेटी का है। यह हॉस्पिटल पिछले साल मार्च महीने में कोविड-19 महामारी शुरू होने से पहले चालू हुआ था। इस अस्पताल में 28 अप्रैल को ऑक्सीजन की कमी से 5 मरीजों की मौत की बात भी सामने आई थी। हालांकि अस्पताल प्रशासन ने ऑक्सीजन की कमी को खारिज कर दिया है। यह भी कहा कि मरीजों की मौत ऑक्सीजन की कमी से नहीं बल्कि वे बेहद गंभीर हालत में थे। इसलिए उनकी मौत हुई है।
ऐसा ही एक मामला गाजियाबाद में...
गाजियाबाद में एक ऑक्सीजन प्लांट के बाहर खड़े मिन्नतें करता परिवार बार-बार यही दुहाई दे रहा था कि उनके मरीज के शरीर में अब ऑक्सीजन बहुत कम रह गई है। ऑक्सीजन सिलेंडर लेने के लिए मुरादनगर निवासी अमित वर्मा प्लांट के बाहर पहुंचे थे। लेकिन उन्हें सिलेंडर नहीं मिला तो बिलखकर रोने लगे। अमित ने कहा कि डॉक्टर ने लिखकर दिया है। हमें दुनियाभर में धक्के खाना पड़ रहा है। हमारा सिर फोड़ के मार दो। गैस नहीं दे रहे हैं। कहां जाएं?
प्रदेश में तीन लाख से ज्यादा एक्टिव केस
बीते 24 घंटे में 30 हजार 317 संक्रमित सामने आए हैं। मौत का ग्राफ हर दिन बढ़ रहा है। 24 घंटे में 304 लोगों की मौत हुई है। अभी राज्य में 3 लाख से ऊपर एक्टिव केस हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn